Odense Kommune skal ikke opfordre udsatte borgere til at optage dyre kviklån.

Meldingen kommer fra Cæcilie Crawley (S), der har fået sagen på dagsordenen i Beskæftigelses- og Socialudvalget.

Anledningen er en konkret historie, hvor en udsat borger skulle have trukket en del tænder ud - ikke akut, men for at få det bedre. Han havde søgt forvaltningen om hjælp til at betale regningen - den slags ansøgninger kaldes enkeltydelser og gives i særlige tilfælde til borgere, der står over for en uforudset enkeltudgift, man ikke selv har penge til at betale.

Manden fik imidlertid afslag, fordi forvaltningen vurderede, at han godt kunne optage et lån hos kronekonto.dk - et selskab, der har specialiseret sig i hurtige tandlægelån.

Og det forarger Cæcilie Crawley:

- Jeg betragter kronekonto som et kviklån, for du kan blive kreditgodkendt på et kvarter, og renten er rimelig høj. Jeg synes, det er forkert, forvaltningen beder folk tage et lån, som jeg ikke forestiller mig, de nogensinde kan betale tilbage. Vi skal som kommune ikke anbefale noget, som alt andet lige kan føre til, at folk fanges i en gældsfælde, siger hun.

- Skal vi så også opfordre udsatte til at tage alle mulige andre kviklån?